De mange syriske flygtninge, der de seneste år er kommet til Danmark, har særdeles svært ved at få fodfæste på arbejdsmarkedet. Det viser en opgørelse, som Dansk Arbejdsgiverforening (DA) har foretaget på baggrund af tal fra Danmarks Statistik og Beskæftigelsesministeriet.

Blandt de syrere, der fik opholdstilladelse i 2013 og første halvår af 2014, var under 2 pct. kommet i job efter ét år ude i kommunerne, skriver Morgenavisen Jyllands-Posten søndag.

Jacob Nielsen Arendt, professor ved forskningscentret Kora, har tidligere gjort op med billedet af syrerne som en særligt veluddannet gruppe med bedre jobmuligheder end andre flygtninge.

- Jeg havde ikke forventet et højt tal, men dette er overraskende lavt, siger han.

Berit Toft Fihl, chefkonsulent i DA, peger på, at andelen af syrere i job er faldet. Blandt de syrere, der kom i 2010 og 2011, var over 7 pct. i job efter ét år. Chefkonsulenten mener, at kommunerne fejler, ved at for få kommer ud i f.eks. praktik og løntilskud.

Den faldende beskæftigelsesgrad kan ifølge Jacob Bundsgaard (S), formand for kommuneforeningen KL’s integrationsudvalg, til dels forklares ved, at opgavens omfang er steget eksplosivt i takt med det stigende antal flygtninge, hvilket presser kommunernes kapacitet.

Desuden er det typisk de mest ressourcestærke flygtninge, der kommer først, så kompetenceniveauet blandt de nyest ankomne er faldende, pointerer han.

- Man skal huske på, at integrationsprogrammet er treårigt, og det er det jo fordi, at det tager tid at få de rette kompetencer og lære sproget. Desværre er det ikke nogen nyhed, at det er en stor udfordring at få flygtninge i ordinære job, siger Jacob Bundsgaard, der tilføjer, at virksomhederne også i højere grad må åbne dørene for flygtningene.

Regeringen er på vej med en reform af integrationsprogrammet, og integrationsminister Inger Støjberg kalder det uholdbart, at så få kommer hurtigt i job.